“สุเมธ” ไขก๊อก “ดีดี” การบินไทย มีผล 11 เม.ย.นี้
"สุเมธ" ไขก๊อก “ดีดี” การบินไทย มีผล 11 เม.ย.นี้
12 มี.ค. 2563

นายศักดิ์สยาม ชิดชอบ รัฐมนตรีว่าการกระทรวงคมนาคม เปิดเผยว่า ได้รับแจ้งอย่างไม่เป็นทางการวานนี้ (11 มี.ค.) ว่านายสุเมธ ดำรงชัยธรรม กรรมการผู้อำนวยการใหญ่ (ดีดี) บริษัท การบินไทย จำกัด (มหาชน) หรือ THAI ได้ยื่นหนังสือลาออกจากตำแหน่ง แต่ยังไม่ทราบเหตุผล เนื่องจากยังไม่เห็นหนังสืออย่างเป็นทางการ โดยวันนี้ (12 มี.ค.) คณะกรรมการบริษัทได้นำเรื่องนี้เข้าหารือในที่ประชุมด้วยและไม่มีการยับยั้งใดๆ ซึ่งหนังสือลาออกดังกล่าวจะมีผลภายใน 1 เดือน หรือวันที่ 11 เม.ย.63
โดยระหว่างนี้ THAI ต้องแต่งตั้งผู้ที่จะมารักษาการในตำแหน่งดีดี โดยประเด็นที่ต้องเร่งทำงาน คือ แผนฟื้นฟูองค์กร มาตรการช่วยเหลือในสถานการณ์ไวรัสโควิด-19 แพร่ระบาด ขณะเดียวกันก็ขอให้ชะลอการสั่งซื้อเครื่องบิน เพราะการแพร่ระบาดของไวรัสโควิด-19 ส่งผลให้อุตสาหกรรมการบินซบเซา และต้องพิจารณาสภาพคล่องของบริษัทด้วย
ขณะเดียวกัน ก็ต้องการเห็นข้อมูลการเจรจากับคู่ค้าเพื่อลดค่าใช้จ่ายของ THAI รวมถึงต้องการทราบว่าได้พูดคุยทำความเข้าใจกับพนักงานแล้วหรือไม่ มีการบริหารเส้นทางและตารางการบินในสถานการณ์โควิด-19 อย่างไร
นายศักดิ์สยาม กล่าวอีกว่า ต้องเข้าใจว่าการแพร่ระบาดของไวรัสโควิด-19 ไม่ได้กระทบกับประเทศไทยเท่านั้น แต่กระทบกับธุรกิจสายการบินทั่วโลก รวมถึงสตาร์อัลไลแอนซ์ที่แจ้งว่าได้ผลกระทบเหมือนกัน เนื่องจากสหรัฐอเมริกาไม่ให้ยุโรปเดินทางเข้าประเทศ 30 วัน กลุ่มประเทศยุโรปหนักกว่าไทย วันนี้เรื่องสำคัญคือหยุดการแพร่ระบาดไวรัสโควิด-19